ΑΠΌΦΑΣΗ ΤΗΣ ΕΠΙΤΡΟΠΉΣ της 1ης Οκτωβρίου 2008 σχετικά με την επιλεξιμότητα των δαπανών στις οποίες υποβάλλονται ορισμένα κράτη μέλη το 2008 για τη συλλογή και τη διαχείριση των δεδομένων που απαιτούνται για την άσκηση της κοινής αλιευτικής πολιτικής [κοινοποιηθείσα υπό τον αριθμό Ε(2008) 4013] (2008/793/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ειδικότερα το άρθρο 24 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 861/2006 καθορίζει τους όρους συγχρηματοδότησης εκ μέρους της Κοινότητας των δαπανών στις οποίες υποβάλλονται τα κράτη μέλη στο πλαίσιο των εθνικών τους προγραμμάτων συλλογής και διαχείρισης των δεδομένων. (2) Τα προγράμματα αυτά καταρτίζονται σύμφωνα με τον κανονισμό (ΕΚ) αριθ. 1543/2000 του Συμβουλίου, της 29ης Ιουνίου 2000, περί κοινοτικού πλαισίου συλλογής και διαχείρισης των αλιευτικών δεδομένων άσκησης της κοινής αλιευτικής πολιτικής (2), και τον κανονισμό (ΕΚ) αριθ. 1639/2001 της Επιτροπής, της 25ης Ιουλίου 2001, για τον καθορισμό των στοιχειωδών και εκτεταμένων κοινοτικών προγραμμάτων για τη συλλογή δεδομένων στον τομέα της αλιείας και για τη θέσπιση των λεπτομερειών εφαρμογής του κανονισμού (ΕΚ) αριθ. 1543/2000 του Συμβουλίου (3). (3) Το Βέλγιο, η Βουλγαρία, η Δανία, η Γερμανία, η Εσθονία, η Ελλάδα, η Ισπανία, η Γαλλία, η Ιρλανδία, η Ιταλία, η Κύπρος, η Λεττονία, η Λιθουανία, η Μάλτα, οι Κάτω Χώρες, η Πολωνία, η Πορτογαλία, η Φινλανδία, η Ρουμανία, η Σλοβενία, η Σουηδία και το Ηνωμένο Βασίλειο υπέβαλαν εθνικά προγράμματα για το 2008 όπως προβλέπεται βάσει του άρθρου 6 παράγραφος 1 του κανονισμού (ΕΚ) αριθ. 1543/2000. Τα εν λόγω κράτη μέλη υπέβαλαν επίσης αιτήσεις για χρηματοδοτική συνδρομή από την Κοινότητα. (4) Η Επιτροπή εξέτασε τα προγράμματα των κρατών μελών και αξιολόγησε την επιλεξιμότητα των δαπανών. (5) Το άρθρο 5 παράγραφος 1 του κανονισμού (ΕΚ) αριθ. 1543/2000 προβλέπει τη βάση για ένα στοιχειώδες κοινοτικό πρόγραμμα το οποίο αντιστοιχεί στα στοιχεία που είναι απολύτως αναγκαία για τις επιστημονικές αξιολογήσεις, αφετέρου δε, ένα εκτεταμένο κοινοτικό πρόγραμμα το οποίο περιλαμβάνει, εκτός από τα στοιχεία του στοιχειώδους προγράμματος και στοιχεία δυνάμενα να βελτιώσουν ουσιαστικά τις επιστημονικές αξιολογήσεις. (6) Το άρθρο 24 παράγραφος 3 στοιχείο β) του κανονισμού (ΕΚ) αριθ. 861/2006 ορίζει ότι το ποσοστό της χρηματοδοτικής συνδρομής καθορίζεται βάσει απόφασης της Επιτροπής. Στο άρθρο 16 του κανονισμού (ΕΚ) αριθ. 861/2006 προβλέπεται ότι η κοινοτική συγχρηματοδότηση για τα μέτρα συλλογής βασικών δεδομένων δεν πρέπει να υπερβαίνει το 50 % του κόστους με το οποίο επιβαρύνονται τα κράτη μέλη κατά την εκτέλεση του προγράμματος συλλογής και διαχείρισης των δεδομένων. Στο άρθρο 24 παράγραφος 2 ορίζεται ότι δίνεται προτεραιότητα στις δράσεις οι οποίες είναι οι καταλληλότερες για τη βελτίωση της συλλογής δεδομένων που είναι αναγκαία για την ΚΑλΠ. (7) Χορηγείται προκαταβολή στα κράτη μέλη για τη διευκόλυνση της εφαρμογής του εθνικού τους προγράμματος. Η πληρωμή της συνολικής κοινοτικής συγχρηματοδότησης στα εθνικά προγράμματα καταβάλλεται εφόσον η Επιτροπή εγκρίνει την ετήσια τεχνική έκθεση που αναφέρεται στο άρθρο 6 παράγραφος 2 του κανονισμού (ΕΚ) αριθ. 1639/2001 και το αντίστοιχο κόστος. (8) Η παρούσα απόφαση συνιστά απόφαση χρηματοδότησης κατά την έννοια του άρθρου 75 παράγραφος 2 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (4). (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η παρούσα απόφαση καθορίζει για το 2008 το ύψος των επιλέξιμων δαπανών για κάθε κράτος μέλος καθώς και τα ποσοστά κοινοτικής συγχρηματοδότησης για τη συλλογή και τη διαχείριση των δεδομένων που απαιτούνται για την άσκηση της κοινής αλιευτικής πολιτικής. Άρθρο 2 Βάσει του άρθρου 5 του κανονισμού (ΕΚ) αριθ. 1543/2000, οι επιλέξιμες δαπάνες για τη συλλογή και διαχείριση των δεδομένων που απαιτούνται για την άσκηση της κοινής αλιευτικής πολιτικής, όπως καθορίζονται στο παράρτημα I, συγχρηματοδοτούνται από την Κοινότητα κατά ποσοστό 50 % όσον αφορά το στοιχειώδες πρόγραμμα. Άρθρο 3 Βάσει του άρθρου 5 του κανονισμού (ΕΚ) αριθ. 1543/2000, οι επιλέξιμες δαπάνες για τη συλλογή και διαχείριση των δεδομένων που απαιτούνται για την άσκηση της κοινής αλιευτικής πολιτικής, όπως καθορίζονται στο παράρτημα ΙΙ, συγχρηματοδοτούνται κατά ποσοστό 35 % όσον αφορά το εκτεταμένο πρόγραμμα. Άρθρο 4 1. Η Κοινότητα καταβάλλει πρώτη δόση η οποία αντιστοιχεί σε ποσοστό 50 % της κοινοτικής συγχρηματοδότησης που ορίζεται στα παραρτήματα I και II ύστερα από κοινοποίηση της παρούσας απόφασης στα κράτη μέλη. 2. Τα κράτη μέλη υποβάλουν το αργότερο έως τις 31 Μαΐου 2009: α) την τεχνική έκθεση σύμφωνα με τα προβλεπόμενα στο άρθρο 6 παράγραφος 2 του κανονισμού (ΕΚ) αριθ. 1639/2000· β) τις αιτήσεις για την επιστροφή των δαπανών με τις οποίες επιβαρύνθηκαν τα κράτη μέλη το 2008, συνοδευόμενες από οικονομική έκθεση και δικαιολογητικά έγγραφα. 3. Η δεύτερη δόση της κοινοτικής συγχρηματοδότησης καταβάλλεται ύστερα από την παραλαβή και έγκριση των χρηματοδοτικών και τεχνικών εκθέσεων που προβλέπονται στο άρθρο 2. Άρθρο 5 1. Η συναλλαγματική ισοτιμία του ευρώ που χρησιμοποιείται για τον υπολογισμό των ποσών τα οποία είναι επιλέξιμα βάσει της απόφασης είναι η ισοτιμία που ίσχυε τον Μάιο του 2007. 2. Οι δηλώσεις δαπανών σε εθνικό νόμισμα που υποβάλλουν τα κράτη μέλη τα οποία δεν συμμετέχουν στην τρίτη φάση της οικονομικής και νομισματικής ένωσης μετατρέπονται σε ευρώ με την ισοτιμία που ισχύει κατά το μήνα παραλαβής των εν λόγω δηλώσεων από την Επιτροπή. Άρθρο 6 Η παρούσα απόφαση απευθύνεται στα κράτη μέλη. Βρυξέλλες, 1η Οκτωβρίου 2008.

[Source: multi_eurlex | Tokens: 5367]